

Magyarország nagykövetsége

Zágráb

**A horvát parlament elfogadta a 2018. évi állami költségvetést**

**Vezetői összefoglaló: A horvát parlament 2017. november 30-án elfogadta a 2018. évi állami költségvetést. A benyújtott 149 módosítójavaslat közül a kormányoldal 25-ről nem foglalt állást, mert nem az eljárási szabályokkal összhangban nyújtották be, míg kettőt a megvitatás előtt visszavontak. A vitára bocsájtott ellenzéki javaslatok közül egy sem került elfogadásra, így a költségvetés bevételi oldal 129 milliárd kunára (kb. 17,2 Mrd EUR), a kiadási pedig 133,3 milliárd kunára (kb. 17,77 Mrd EUR) van tervezve. Az EUROSTAT módszertana szerinti költségvetési hiányt 2 milliárd kunára tervezik (kb. 266,7 M EUR), ami a GDP 0,5 százaléka.**

A horvát parlament 2017. november 30-án - a tervezett péntek helyett már csütörtökön - az esti órákban a szavazatok többségével, 79 igen és 34 nem szavazattal elfogadta az állami költségvetést a 2018. évre, valamint a 2019 és 2020-ra szóló évi költségvetési sarokszám tervezeteket. A költségvetés javaslatára 149 módosítójavaslat érkezett, amelyek közül 25-ről nem zajlott le vita, mert nem az Állami költségvetésről szóló törvény rendelkezéseivel összhangban nyújtottak be, kettőt pedig a javaslattevők a vitát megelőzően visszavontak. A mintegy öt órán át tartó vita során a parlamenti többség a költségvetésre benyújtott valamennyi módosítási javaslatot visszautasította. Mindössze egy módosítást fogadott el, amelyet a Horvát Néppárt (HNS) képviselője nyújtott be a Horvát Közutak vállalat (Hrvatske ceste – HC) 2018. évi pénzügyi tervére, de ez a módosítás nem volt számottevő hatással a költségvetésre. ***Ennek eredményeként a költségvetés bevétele 129 milliárd kuna (kb. 17,2 Mrd EUR), a kiadása pedig 133,3 milliárd kuna (kb. 17,77 Mrd EUR).*** **Az Eurostat által előírt** módszertan alkalmazásával a tervezett költségvetési hiány **mintegy 2 milliárd kuna (kb. 266,7 M EUR), azaz a GDP 0,5 százaléka.**

A kormánypártok (HDZ, HNS) képviselőin kívül **a költségvetés elfogadására** szavazott **Silvano Hrelja,** a **Horvát Nyugdíjasok Pártjának (HSU) elnöke, aki nem a kormánykoalíció része.** Hrelja szerint a költségvetés előkészítésében a kormány elfogadta javaslatát egy ***2017******folyamán tönkrement magánnyugdíjpénztár tagjainak nyújtandó támogatásra, ezért szavazta meg a* büdzsétervezetet**.

A parlamenti vita alatt az ellenzéki képviselők bírálták, hogy a Honvédelmi Minisztérium és a Honvédő Háborús Veteránok Minisztériuma kivételével továbbra is változatlanok az egyes minisztériumokra szánt működési költségek. A tervezett növelések semmiképpen sem elegendőek az igazságügyben, közigazgatásban, egészségügyben és az oktatásban szükséges átfogó reformok végrehajtására**. Különösen nagy elégedetlenséget okozott**, hogy **szociális intézkedések nagyobb mértékű finanszírozására vonatkozó módosítási indítványt azzal utasítottak el, hogy** ***az új harci repülőgépek beszerzésének folyamata miatt nem csökkenthető tovább a Honvédelmi Minisztérium költségvetése.***

Jelentősen csökkentek a Pénzügyminisztérium kiadásai (34,6 milliárd kuna, azaz kb. 4,61 Mrd EUR, 25,8 százalékos csökkenés), ***ami az államadóssággal kapcsolatos csökkenő kamatköltségek eredménye***. Az új költségvetés kiemelt „nyertesei” a Gazdasági Minisztérium (2,814 milliárd kuna, azaz kb. 375,2 M EUR, *+27,6 százalék*), amely az EU alapokból lehívott támogatások jelentős növekedésére számít, valamint a Környezetvédelmi és Energetikai Minisztérium (3,3 milliárd kuna, azaz 440 M EUR, *+25,7 százalék*), amely hulladékkezelési projektre kapott bővebb keretet. Nagymértékben nőttek a kiadási tervek az alábbi tárcáknál:

* Építésügyi és Területrendezési Minisztérium: összkiadások 991,6 millió kuna (132,21 M EUR, +19%), ebből 42 millió kuna (kb. 5,6 M EUR) a lakáshitelek támogatására
* Horvát Veteránok Minisztériuma: összkiadások 1,32 milliárd kuna (kb. 176 M EUR, +15,9%), amely az elfogadás előtt álló új veterán-törvényből származó jogokkal járó költségek fedezésére szükséges
* Egészségügyi Minisztérium: összkiadások 11,5 milliárd kuna (kb. 1,53 Mrd EUR, +15,3%). A növelés legnagyobb részét az egészségügyi szektor felhalmozott adósságának egy részének fedezésére fogják felhasználni.
* Mezőgazdasági Minisztérium: összkiadások 7,229 milliárd kuna (kb. 963,9 M EUR, +11%), amelyből a mezőgazdasági támogatások összege 2,6 milliárd kuna (kb. 346,7 M EUR), a vidékfejlesztési projektekre pedig 2,4 milliárd kunára (kb. 320 M EUR)
* Honvédelmi Minisztérium: összkiadások 4,815 milliárd kuna (kb. 642 M EUR, +9,8%), amelyből 350 millió kunát (kb. 46,7 M EUR) láttak elő az új harci repülőgépek beszerzésére.
* Idegenforgalmi Minisztérium: összkiadások 204,3 millió kuna (kb. 27,24 M EUR, +9,2%), amelyből 158 millió kunával (kb. 21,1 M EUR) tervezik támogatni a turisztikai szektor fejlesztését.

Az Állami Tulajdont Felügyelő Minisztérium és az Igazságügyi Minisztérium 2018. évi költségvetése nem változott a 2017. évivel összehasonlítva, míg a Belügyminisztérium mintegy 50 millió kunával (kb. 6,7 M EUR, -1,6%) kevesebbet fog kapni, mint az idén.

*Megjegyzés: A november közepi kormány elleni bizalmatlansági indítvány ellenzéki sikertelensége után a kormányoldalnak ezúttal nem volt félelme a szükséges kvórum biztosíthatósága miatt. A költségvetésnek nagyfokú nyugalmat jelentenek a 2016 után 2017-ben is nagyon teljesítő turisztika bevételek, az élénkülő export és belső fogyasztás, amire lassan ugyan, de lineáris hat az adósbesorolás rendszere, ami révén a korábbi kötvényeket mára újabb és alacsonyabb kamatozású hitelekre tudják cserélni. Jól látszik a honvédelmi tárca emelt forrása, aminél minden évben növekedést tervez a Plenkovic-kormány a 2020-22 között realizálandó harcigép-beszerzési program érdekében. Maric pénzügyminiszter szerint 2018-ban az egészségügy átalakítására fordítanák a legnagyobb figyelmet.*